PROJEKTNI ZADATAK
Izrada katastra korisnika voda i analiza korišćenja vode na području vodnog tijela Sutorina 1 (opština Herceg Novi)

I. UVOD
Vodni resursi Crne Gore predstavljaju dragocjeno prirodno bogatstvo koje ima višestruki značaj za ekosistem, privredu i stanovništvo. U cilju održivog upravljanja ovim resursima, izrađeni su Planovi upravljanja vodama u skladu sa Okvirnom direktivom o vodama EU. Jedno od prioritetnih područja u okviru ovih planova jeste vodno tijelo Sutorina 1, opština Herceg Novi, koje se nalazi u slivu rijeke Sutorina i obuhvata značajan broj korisnika voda različitih kategorija.
Kako bi se osigurala kontrola nad korišćenjem vode i obezbijedilo efikasno planiranje i zaštita resursa, neophodna je izrada katastra korisnika voda, kao i sprovođenje detaljne analize korišćenja vode u datom području. Ovaj projektni zadatak ima za cilj da obradi stanje na terenu, prikaže trenutne korisnike i procjeni obim i svrhu korišćenja voda na području Sutorina 1.
Nedostatak sistematizovanih i digitalno dostupnih podataka o korisnicima voda otežava upravljanje vodnim tijelima i implementaciju planskih dokumenata. Iako Plan upravljanja vodama Crne Gore  prepoznaje važnost katastra korisnika, u praksi još uvijek postoji veliki broj zahvata koji nisu evidentirani, kao i korisnika koji ne poseduju potrebne dozvole ili ne prijavljuju stvarnu potrošnju.
Zbog potreba poljoprivrednih djelatnosti, uzgoja ribe i potrošnje domaćinstava nije poznato koliko se vode koristi i koji je bilans potrošnje vode. Da bi se osigurale potrebe za vodom, od presudne je važnosti da se sazna ko su potrošači, kada, kako, gdje i koliko vode se koristi. Ova mjera će omogućiti precizan uvid i dati potrebnu osnovu za uspostavljanje mjera za efikasnost vode.
II. CILJEVI
Opšti cilj ovog projekta jeste unapređenje upravljanja vodnim resursima na području vodnog tijela Sutorina_1, kroz izradu detaljne baze podataka -katastra korisnika voda- i sprovođenje analize stvarnog korišćenja voda. Ova baza će poslužiti kao temelj za efikasnije planiranje, nadzor, izradu strategija i donođenje odluka u oblasti upravljanja vodama u Crnoj Gori.
Specifični ciljevi projekta uključuju niz konkretnih aktivnosti koje doprinose postizanju navedenog opšteg cilja. Prije svega, projekat podrazumijeva detaljnu identifikaciju svih postojećih korisnika voda unutar područja Sutorina 1. To znači da će se sistematski evidentirati svi subjekti -fizička i pravna lica- koji koriste vodu u bilo kojem obliku, bilo za potrebe domaćinstava, javnih sistema vodosnabdijevanja, poljoprivrede, industrije ili drugih djelatnosti.
Nakon identifikacije, uslijediće klasifikacija korisnika prema vrsti upotrebe vode, čime će se jasno razdvojiti sektori kao što su komunalno vodosnabdijevanje, navodnjavanje u poljoprivredi, korišćenje u proizvodnim i industrijskim procesima, turističke potrebe, uzgoj ribe i slično. Ova klasifikacija je važna za preciznije razumijevanje i potreba po sektorima. 
Takođe, poseban fokus biće na prikupljanju i analizi podataka o količinama korišćene vode kod svakog korisnika, gdje god su takvi podaci dostupni. Ovaj aspekt će omogućiti identifikaciju glavnih potrošaća, prepoznavanje potencijalnih prekomjernih korišćenja i donošenja mjera za racionalizaciju upotrebe vodnih resursa. 
U tom kontekstu, posebna pažnja se obraća na usklađenost sa Zakonom o vodama Crne Gore, tačnije članovima 40 i 41, koji definišu način i uslove korišćenja voda. Prema članu 41, korišćenjem voda smatra se: zahvatanje, crpljenje i upotreba površinskih i podzemnih voda za različite namjene (za piće, sanitarne i tehnološke potrebe, navodnjavanje, flaširanje mineralnih i prirodnih voda, i dr.); korišćenje voda za uzgoj riba; korišćenje vode za proizvodnju električne energije i druge pogonske namjene.
Na osnovu navedenog, kroz ovaj projekat će se obezbijediti ne samo evidentiranje korisnika, već i analiza njihove djelatnosti u skladu sa zakonskim kategorijama korišćenja voda.
U cilju prostorne analize i vizualizacije, predviđena je i izrada karte u GIS formatu, na kojoj će biti označene tačne lokacije svih identifikovanih korisnika. Ova karta će služiti kao vrijedan alat za prostorno planiranje, praćenje i inspekcijski nadzor.
Na osnovu svih prikupljenih i analiziranih podataka, projekat će rezultirati predlozima i preporukama za unapređenje evidencije korisnika vode i ukupnog sistema upravljanja, sa ciljem da institucije dobiju pouzdanu osnovu za bolje donošenje odluka, obračun naknada i zaštitu vodnih tijela od prekomjerne eksploatacije.
Projekat izrade katastra korisnika voda za vodno tijelo Sutorina 1 predstavlja osnovu za odgovorno upravljanje resursima u skladu sa evropskim standardima. Precizna evidencija i analiza korišćenja vode omogućavaju donošenje boljih odluka, smanjenje negativnih uticaja na životnu sredinu i povećanje efikasnosti u korišćenju resursa. Ovaj zadatak doprinosi implementaciji ciljeva definisanih u Planu upravljanja vodama Crne Gore i pomaže jačanju lokalnih kapaciteta za očuvanje voda.

III. ZAKONSKA REGULATIVA
Kod obrade dokumentacije treba imati u vidu sledeću zakonsku regulativu:
· Zakon o vodama (“Sl. list CG” br. 27/07, 73/10, 32/11, 47/11, 48/15, 52/16, 55/16, 2/17, 80/17, 84/18 i 84/24)
· Pravilnik o bližem sadržaju i načinu vođenja vodnih katastara („Službeni list Crne Gore“, br. 81/08)
· Uredba o načinu kategorizacije i kategorijama vodnih objekata i nihovom davanju na upravljanje i održavanje ("Sl. list CG", br. 15/08)
· Pravilnik o bližem sastavu i sadržaju vodne infrastrukture (“Sl. list CG” br. 11/11)
· Odluka o određivanju voda od značaja za Crnu Goru ("Službeni list CG", br. 9/08, 28/09, 31/09 i 31/15)
· Odluka o određivanju izvorišta namijenjenih za regionalno i javno vodosnabdijevanje (javnim vodovodom) i utvrđivanju njihovih granica (“Službeni list CG”, br. 36/08 i 143/21)
· Uredba o sadržaju i načinu vođenja vodnog informacionog sistema („Službeni list Crne Gore“, br. 33/08)
· Odluka o visini i načinu obračunavanja vodnih naknada i kriterijumima i načinu utvrđivanja stepena zagađenosti voda („Sl. List CG“, br. 29/09, 39/19, 96/20, 74/21)
· Zakon o koncesijama (“Sl. list CG”, br. 08/09, 73/19, 125/23, 82/24)
· Zakon o geološkim istraživanjima („Službeni list RCG“, br. 28/93, 27/94, 42/94, 26/07, „Službeni list CG“, br. 73/10 i 28/11)
· Zakon o finansiranju upravljanja vodama (“Službeni list CG”, br. 65/08, 74/10, 40/11 i 82/20)
· Zakon o izgradnji objekata („Sl. list CG”, br. 19/25)
· Zakon o upravnom postupku (“Službeni list CG”, br. 56/14, 20/15, 40/16 i 37/17)
· Zakon o obligacionim odnosima (“Službeni list CG”, br. 47/08, 04/11, 22/17, 123/24)
· Zakon o životnoj sredini („Službeni list CG“, br. 52/16, 73/19, 84/24)
· Zakon o procjeni uticaja na životnu sredinu („Službeni list CG“, br. 75/18 i 84/24)
· Pravilnik o određivanju i održavanju zona i pojaseva sanitarne zaštite izvorišta i ograničenjima u tim zonama („Službeni list CG“, br. 66/09 i 13/24)
· Uredba o projektima na koje se vrši procjena uticaja na životnu sredinu („Sl. list RCG“, br. 20/07, “Sl. list CG”, br. 47/13, 53/14 i 37/18)

IV. PODLOGE
Uprava za vode će omogućiti vršiocu predmetne usluge svu dostupnu dokumentaciju ove institucije koja može poslužiti za izradu katastra korisnika voda i analiza korišćenja vode unutar područja vodnog tijela, između ostalog, Planove upravljanja vodama na vodnom području Dunavskog i Jadranskog sliva, Strategija upravljanja vodama, GIS podloge hidrografske mreže i postojećih vodnih objekata na teritoriji Sutorina_1, Podaci o vodnim naknadama i naplati po korisnicima za identifikaciju nelegalnog korišćenja.

V. PROGRAM ZA OBRADU DOKUMENTACIJE
Potrebno je uraditi katastar korisnika voda unutar područja vodnog tijela i analizu korišćenja voda koji treba da sadrži podatke o:
· izdatim vodnim aktima (vodni uslovi, vodne saglasnosti i vodne dozvole za korišćenje vode na području Sutorina 1)
· tehničkim karakteristikama postojećih vodnih objekata
· funkcionalnim stanjima objektima 
· način prikupljanja podataka o količini korišćene vode (mjerni uređaji, procjene, izjave korisnika)
· način i uslove korišćenja voda (zahvatanje, crpljenje i upotreba površinskih i podzemnih voda za različite namjene (za piće, sanitarne i tehnološke potrebe, navodnjavanje, flaširanje mineralnih i prirodnih voda, i dr.); korišćenje voda za uzgoj riba; korišćenje vode za proizvodnju električne energije i druge pogonske namjene))
· identifikacija neregistrovanih i neregulisanih zahvata
· podaci o vrstama korišćenja vode po sektorima (npr. poljoprivreda, uzgoj riba, industrija, turizam, domaćinstva)
· način identifikacije korisnika na terenu (anketiranje, uvid u dozvole, baze podataka javnih preduzeća itd.)
· kriterijumi za klasifikaciju korisnika
· detaljni plan i analiza stanja potrošnje vode
· procjena uticaja korisnika na kvalitet voda i potencijalne tačke zagađenja (npr. ispusti otpadnih voda)
Prikupljene podatke integrisati i obraditi za upis u katastar nepokretnosti i u georeferenciranoj formi dostupnoj za unos u Vodni informacioni sistem;
Predložiti mehanizam saradnje i bolje koordinacije između Uprave za vode, lokalne samouprave, preduzeća registrovanih za obavljanje poslova vodosnabdijevanja; 
Ukazati na eventualne poteškoće;
Izvršiti identifikaciju i utvrditi stepen poklapanja podataka dobijenih terenskim radom sa postojećim podacima.





VI. SLIKA PODRUČJA (Sutorina 1, opština Herceg Novi)

